b'\n_START_ARTICLE_\nTime (glasbena skupina)\n_START_SECTION_\nZgodovina\n_START_PARAGRAPH_\nDado Topi\xc4\x87 je septembra 1971 od\xc5\xa1el iz skupine\xc2\xa0\xc2\xbbKorni grupa\xc2\xab\xc2\xa0in v Zagrebu s pomo\xc4\x8djo mened\xc5\xbeerja Vladimirja Mihaljeka ustanovil zasedbo Time. Skupina je uradno nastala v novembru 1971. Prvo zasedbo so sestavljali: Dado Topi\xc4\x87 (vokal), Tihomir Pop Asanovi\xc4\x87 (klaviature), Vedran Bo\xc5\xbei\xc4\x87 (kitara), Mario Mavrin (bas kitara), Ratko Divjak (bobni) in Brane Lambert \xc5\xbdivkovi\xc4\x87 (flavta in klavir).\n_START_SECTION_\nTime\n_START_PARAGRAPH_\nPrvi skupinin studijski album Time je iz\xc5\xa1el leta 1972. Avtor ve\xc4\x8dine skladb na tem albumu je bil Topi\xc4\x87, ki je nekaj skladb napisal \xc5\xa1e kot \xc4\x8dlan Korni grupe. Prva naklada je bila izdana v 500 izvodih, ker je takrat veljalo prepri\xc4\x8danje, da doma\xc4\x8di albumi nimajo komercialnega potenciala. Prodaja albuma se je naglo pove\xc4\x8dala tako, da je bila plo\xc5\xa1\xc4\x8da ponovno izdana. Album vsebuje epsko skladbo\xc2\xa0\xc2\xbbZa koji \xc5\xbeivot treba da se rodim\xc2\xab, jazz orientirano\xc2\xa0\xc2\xbbKralj alkohol\xc2\xab,\xc2\xa0\xc2\xbbIstina ma\xc5\xa1ina\xc2\xab,\xc2\xa0\xc2\xbbHegedupa upa\xc2\xab\xc2\xa0in balado\xc2\xa0\xc2\xbbPjesma No. 3\xc2\xab. Time je bil leta 1998 uvr\xc5\xa1\xc4\x8den na 3. mesto lestvice najbolj\xc5\xa1ih jugoslovanskih rock in pop albumov v knjigi YU 100: najbolji albumi jugoslovenske rok i pop muzike._NEWLINE_Prva zasedba je odigrala nekaj prepri\xc4\x8dljivih koncertov, nato pa so se za\xc4\x8deli odhodi posameznih \xc4\x8dlanov iz skupine, kar je postala karakteristika zasedbe skozi celotno skupinino kariero. Najprej sta iz skupine od\xc5\xa1la \xc5\xbdivkovi\xc4\x87 in Mavrin, namesto njega pa so bas kitaro igrali Topi\xc4\x87, Nenad Zubak in \xc4\x8carli Novak. Divjak je zaradi obveznosti le ob\xc4\x8dasno igral v skupini, zato ga je nadomestil Petar Petej, kasneje pa Ivan Stan\xc4\x8di\xc4\x87. Petej je bil v tem \xc4\x8dasu zelo ugleden bobnar. Konec 60. let je bil \xc4\x8dlan splitske zasedbe\xc2\xa0\xc2\xbbDelfini\xc2\xab\xc2\xa0skupaj s klaviaturistom Encom Lesi\xc4\x87em. Leta 1970 sta oba od\xc5\xa1la h Indexom, kjer je Petej ostal samo dva meseca. Po koncu \xc5\xa1olanja na glasbeni akademiji v Gradcu leta 1973 se je pridru\xc5\xbeil skupini Time._NEWLINE_Zaradi mnogih zamenjav glasbenikov je skupina v\xc4\x8dasih igrala v neobi\xc4\x8dajnih zasedbah. V Osijeku je enkrat nastopila skupina v zasedbi Petej in Topi\xc4\x87, v Splitu pa je skupina nastopila v zasedbi Asanovi\xc4\x87, Petej in bas kitarist Mladen Barakovi\xc4\x87. Prva zasedba je z delovanjem prekinila v januarju leta 1973._NEWLINE_Topi\xc4\x87 je skupaj z Bo\xc5\xbei\xc4\x87em nekaj mesecev pre\xc5\xbeivel v Nem\xc4\x8diji, kjer sta igrala po klubih, Asanovi\xc4\x87 pa je kot \xc4\x8dlan Novih fosilov od\xc5\xa1el na turnejo v Sovjetsko zvezo. Po vrnitvi v domovino je Topi\xc4\x87 nastopal z\xc2\xa0\xc2\xbbJugoslovansko pop selekcijo\xc2\xab, ki jo je ustanovil Asanovi\xc4\x87. Skupini Time in Pop selekcija sta sodelovali na Svetovnem mladinskem festivalu v vzhodnem Berlinu, kjer sta dobili nagrado za Asanovi\xc4\x87evo skladbo\xc2\xa0\xc2\xbbBerlin\xc2\xab. Skupina Time je nato igrala v Avstriji kot predskupina angle\xc5\xa1ki skupini East of Eden in na BOOM festivalu 1973. Njihova skladba\xc2\xa0\xc2\xbbReci mi ciganko \xc5\xa1to u mome dlanu pi\xc5\xa1e\xc2\xab\xc2\xa0je iz\xc5\xa1la na festivalski plo\xc5\xa1\xc4\x8di Boom Pop Fest \'73.\n_START_SECTION_\nTime II\n_START_PARAGRAPH_\nV za\xc4\x8detku leta 1974 je Topi\xc4\x87 sodeloval pri snemanju Asanovi\xc4\x87evega albuma Majko Zemljo, kjer je sodeloval kot vokalist in avtor glasbe ter besedil. \xc4\x8clani\xc2\xa0\xc2\xbbPop selekcije\xc2\xab\xc2\xa0so kasneje ustanovili skupino\xc2\xa0\xc2\xbbSeptember\xc2\xab, s katero je Topi\xc4\x87 ob\xc4\x8dasno nastopal. V tem letu je Topi\xc4\x87 dvakrat prestajal zaporno kazen zaradi izmikanja slu\xc5\xbeenja voja\xc5\xa1kega roka. Med prestajanjem kazni je napisal skladbe za naslednji skupinin album Time II, ki ga je posnel skupaj z Asanovi\xc4\x87em, Divjakom in kitaristom Dragom Jeli\xc4\x87em, ki je v Ljubljani prestajal voja\xc5\xa1ki rok. Album je iz\xc5\xa1el leta 1975 pri zalo\xc5\xbebi PGP RTB. Na plo\xc5\xa1\xc4\x8di so se zna\xc5\xa1le skladbe "Alfa Romeo GTA", "Dok ja i moj mi\xc5\xa1 sviramo jazz", "\xc5\xbdivjeti slobodno", balada "Da li zna\xc5\xa1 da te volim", "Divlje guske" in "Balada o 2000", kjer je glasbo pripeval Alberto Krasni\xc4\x87. Time II je bil leta 1998 uvr\xc5\xa1\xc4\x8den na 52. mesto lestvice najbolj\xc5\xa1ih jugoslovanskih rock in pop albumov v knjigi YU 100: najbolji albumi jugoslovenske rok i pop muzike._NEWLINE_Po kon\xc4\x8danem snemanju je Topi\xc4\x8d od\xc5\xa1el na slu\xc5\xbeenje voja\xc5\xa1kega roka v Celje. Po vrnitvi iz vojske, je novembra 1975 promoviral album, zatem pa se je preselil v London, kjer je kot bas kitarist igral pri skupini\xc2\xa0\xc2\xbbFoundations\xc2\xab. Pri skupini je prav tako igral Pe\xc4\x8do Petej. Po Angliji so odigrali 43 koncertov. Januarja 1976 pa je skupina\xc2\xa0\xc2\xbbFoundations\xc2\xab\xc2\xa0odigrala nekaj koncertov po biv\xc5\xa1i Jugoslaviji. Po koncu te turneje sta Topi\xc4\x87 in Petej v Jugoslaviji obnovila Time. Pridru\xc5\xbeil se jima je \xc5\xa1e angle\xc5\xa1ki klaviaturist Chris Nicholls. Nicholls je Topi\xc4\x87a in Peteja spoznal v skupini\xc2\xa0\xc2\xbbFoundations\xc2\xab. Po posvetu z ostalimi \xc4\x8dlani skupine\xc2\xa0\xc2\xbbFoundations\xc2\xab\xc2\xa0je za nekaj mesecev od\xc5\xa1el v Jugoslavijo, kjer je ostal ve\xc4\x8d kot tri leta.\n_START_SECTION_\n\xc5\xbdivot u \xc4\x8dizmama s visokom petom in konec delovanja\n_START_PARAGRAPH_\nSkupina Time je igrala na BOOM festivalu 1976 in njihova skladba "Da li zna\xc5\xa1 da te volim" je iz\xc5\xa1la na koncertni plo\xc5\xa1\xc4\x8di festivala BOOM \'76. Njihov naslednji album \xc5\xbdivot u \xc4\x8dizmama s visokom petom je Topi\xc4\x87 posnel v M\xc3\xbcnchnu skupaj z Vedranom Bo\xc5\xbei\xc4\x87em (kitara), Chrisom Nichollsom (klaviature), Ratkom Divjakom (bobni), \xc4\x8carlijem Novakom (bas kitara), Ivanom Stan\xc4\x8di\xc4\x87em (bobni) in Zdenko Kova\xc4\x8di\xc4\x8dek (spremljevalni vokal). Pri tej plo\xc5\xa1\xc4\x8di je Topi\xc4\x87 za temo postavil \xc5\xbeivljenje rock zvezde. Na albumu se nahaja hit skladba "Rock\'n\'roll u Beogradu". Naslednji dve leti je skupina igrala na poslovilnih turnejah. Posnetek njihovega koncerta, ki ga je skupina izvedla 6. novembra 1976 v novosadskem studiu\xc2\xa0\xc2\xbbIvi\xc2\xab\xc2\xa0je iz\xc5\xa1el na dvojnem kompilacijskem albumu Randevu s muzikom. Dve pomembni skladbi, ki sta nastali v obdobju druge zasedbe sta "\xc5\xbdivot u \xc4\x8dizmama s visokom petom" in "Divlje guske". Konec leta 1977 je sledil propadli poskus zdru\xc5\xbeitve skupin Time in K2, kjer bi bili v zasedbi Kornelije Kova\xc4\x8d, Dado Topi\xc4\x87, Ratko Divjak, \xc4\x8carli Novak, Sloba Markovi\xc4\x87 in Josip Bo\xc4\x8dek. Ko sta se Bo\xc5\xbei\xc4\x87 in Petej konec leta 1977 zaposlila kot studijska glasbenika, je skupina Time prenehala z delovanjem.\n_START_SECTION_\nPo koncu delovanja skupine\n_START_PARAGRAPH_\nTopi\xc4\x87 in Nicholls sta po koncu pristopila k beograjski skupini\xc2\xa0\xc2\xbbRibeli\xc2\xab, ki se je kasneje preimenovala v\xc2\xa0\xc2\xbbMama Co Co\xc2\xab. Skupina je redno nastopala v Domu mladine v Beogradu, na turneji\xc2\xa0\xc2\xbbPutuju\xc4\x87i zemljotres\xc2\xab\xc2\xa0pa je skupina spremljala Zdravka \xc4\x8coli\xc4\x87a. Topi\xc4\x87 je leta 1979 sodeloval s skupino\xc2\xa0\xc2\xbbSmak\xc2\xab, saj je skupaj z Borisom Aran\xc4\x91elovi\xc4\x87em pel na singlu\xc2\xa0\xc2\xbbNa Balkanu\xc2\xab._NEWLINE_Topi\xc4\x87 je leta 1984 skupaj s Sla\xc4\x91ano Milo\xc5\xa1evi\xc4\x87 Topi\xc4\x87 za Pesem Evrovizije posnel pop skladbo\xc2\xa0\xc2\xbbPrinceza\xc2\xab, ki je iz\xc5\xa1la na maxi singlu._NEWLINE_Leta 1983 je Topi\xc4\x87 skupaj z zasedbo Pepel in kri posnel mini album Vodilja._NEWLINE_Konec 80. let prej\xc5\xa1njega stoletja se je Topi\xc4\x87 preselil v Avstrijo, kjer je leta 1993 izdal mini CD Call It Love. Leta 1998 je Topi\xc4\x87 skupaj z Vedranom Bo\xc5\xbei\xc4\x87em, Ratkom Divjakom in mladimi glasbeniki obudil skupino Time, ki ob\xc4\x8dasno \xc5\xa1e koncertira._NEWLINE_Leta 2012 je skupina prejela nagrado Porin za \xc5\xbeivljenjsko delo.\n_START_SECTION_\nGlasbeni stil skupine\n_START_PARAGRAPH_\nSkupina Time je izvajala progresivni rock z nekaj primesmi jazza, podobno stilom skupin King Crimson, Genesis ali Steely Dan. Na skupininem prvem albumu Time lahko sli\xc5\xa1imo Hammond orgle, flavto in klavir. Time II vsebuje tr\xc5\xa1i zvok in vklju\xc4\x8duje nekaj balad. Tretji in zadnji album \xc5\xbdivot u \xc4\x8dizmama s visokom petom je v stilu jazz-funka. Najbolj znane skladbe skupine Time so "Da li zna\xc5\xa1 da te volim", "Rock \'n\' roll u Beogradu", "Istina ma\xc5\xa1ina" in druge.'